Απόφαση αριθ. 1/2001

της 23ης Μαρτίου 2002

της μεικτής επιτροπής που ιδρύθηκε βάσει της συμφωνίας για την αμοιβαία αναγνώριση μεταξύ της Ευρωπαϊκής Κοινότητας και του Καναδά για την τροποποίηση των τομεακών παραρτημάτων για το τηλεπικοινωνιακό τερματικό υλικό, το υλικό πληροφορικής και τους ραδιοπομπούς, για την ηλεκτρομαγνητική συμβατότητα, την ηλεκτρική ασφάλεια και τα σκάφη αναψυχής

(2002/342/ΕΚ)

Η ΜΕΙΚΤΗ ΕΠΙΤΡΟΠΗ,

Έχοντας υπόψη τη συμφωνία για την αμοιβαία αναγνώριση μεταξύ της Ευρωπαϊκής Κοινότητας και του Καναδά (εφεξής "η συμφωνία"), και ιδίως τα άρθρα IV, IX, XI και τα τομεακά παραρτήματα για το τηλεπικοινωνιακό τερματικό υλικό, το υλικό πληροφορικής και τους ραδιοπομπούς, για την ηλεκτρομαγνητική συμβατότητα, την ηλεκτρική ασφάλεια και τα σκάφη αναψυχής,

Εκτιμώντας τα ακόλουθα:

(1) Σύμφωνα με το άρθρο XI παράγραφος 3 της συμφωνίας, η μεικτή επιτροπή που ιδρύθηκε βάσει της συμφωνίας εξετάζει κάθε θέμα που συνδέεται με τη λειτουργία της συμφωνίας και ειδικότερα, σύμφωνα με το στοιχείο α), η μεικτή επιτροπή είναι αρμόδια για την τροποποίηση των τομεακών παραρτημάτων.

(2) Το τομεακό παράρτημα για το τηλεπικοινωνιακό τερματικό υλικό, το υλικό πληροφορικής και τους ραδιοπομπούς πρέπει να τροποποιηθεί για να συμπεριλάβει στο πεδίο εφαρμογής του τη νέα κοινοτική νομοθεσία υπό τη μορφή της οδηγίας 1999/5/EΚ του Ευρωπαϊκού Κοινοβουλίου και του Συμβουλίου(1) σχετικά με το ραδιοεξοπλισμό και τον τηλεπικοινωνιακό τερματικό εξοπλισμό.

(3) Βάσει των συμφωνιών που συνήφθησαν κατά την τρίτη και τέταρτη συνάντηση της μεικτής επιτροπής, που πραγματοποιήθηκαν στις 14 Απριλίου 2000 και στις 24 Ιανουαρίου 2001 αντίστοιχα, οι μεταβατικές περίοδοι των τομεακών παραρτημάτων για το τηλεπικοινωνιακό τερματικό υλικό, το υλικό πληροφορικής και τους ραδιοπομπούς, για την ηλεκτρομαγνητική συμβατότητα, την ηλεκτρική ασφάλεια και τα σκάφη αναψυχής πρέπει να επεκταθούν, ώστε να επιτρέψουν την ολοκλήρωση μεταβατικών μέτρων και μέτρων οικοδόμησης της εμπιστοσύνης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το τομεακό παράρτημα της εν λόγω συμφωνίας για το τηλεπικοινωνιακό τερματικό υλικό, το υλικό πληροφορικής και τους ραδιοπομπούς πρέπει να τροποποιηθεί όπως ορίζεται στο παράρτημα I της παρούσας απόφασης, ώστε να ληφθεί υπόψη η νέα κοινοτική νομοθεσία.

Άρθρο 2

Τα τομεακά παραρτήματα για το τηλεπικοινωνιακό τερματικό υλικό, το υλικό πληροφορικής και τους ραδιοπομπούς, για την ηλεκτρομαγνητική συμβατότητα, την ηλεκτρική ασφάλεια και τα σκάφη αναψυχής πρέπει να επεκταθούν όπως ορίζεται στο παράρτημα II της παρούσας απόφασης, ώστε να επεκταθούν οι μεταβατικές τους περίοδοι.

Άρθρο 3

Η παρούσα απόφαση, εις διπλούν, υπογράφεται από τους συν-προεδρεύοντες της μεικτής επιτροπής. Η παρούσα απόφαση ισχύει από την ημερομηνία της τελευταίας υπογραφής.

Οτάβα, 27 Μαρτίου 2002.

Βρυξέλλες, 8 Ιανουαρίου 2002.

Εξ ονόματος της Κυβέρνησης του Καναδά

Jennifer Daubeny

Εξ ονόματος της Ευρωπαϊκής Κοινότητας

Pascal Lamy

(1) ΕΕ L 91 της 7.4.1999, σ. 10.

ΠΑΡΑΡΤΗΜΑ I

Τροποποιήσεις του τομεακού παραρτήματος για το τηλεπικοινωνιακό τερματικό υλικό, το υλικό πληροφορικής και τους ραδιοπομπούς ώστε να ληφθεί υπόψη η νέα κοινοτική νομοθεσία

1. Στο άρθρο 4 παράγραφος 1, η δεύτερη περίπτωση τροποποιείται ως εξής: "Για την ηλεκτρομαγνητική συμβατότητα (ΗΜΣ), η αναγνώριση πιστοποιητικών πιστότητας του κάθε μέρους, δηλώσεων προμηθευτών και τεχνικών κατασκευαστικών φακέλων, όπως εκάστοτε απαιτείται. Οι λεπτομερείς διατάξεις περιγράφονται στο παρόν παράρτημα ή στο τομεακό παράρτημα που αφορά την ΗΜΣ· σε περίπτωση που ο κατασκευαστής επιλέγει να μην χρησιμοποιήσει τη διαδικασία που αναφέρεται στην οδηγία 1999/5/EΚ για τη διαπίστωση της συμμόρφωσης με τις απαιτήσεις ΗΜΣ, εφαρμόζονται οι σχετικές διατάξεις των τομεακών παραρτημάτων για την ΗΜΣ."

2. Στο άρθρο 4 παράγραφος 1, η τρίτη περίπτωση τροποποιείται ως εξής: "Για την ηλεκτρική ασφάλεια/χαμηλή τάση η αποδοχή δοκιμών, η πιστοποίηση συμμόρφωσης και η δήλωση προμηθευτών σχετικά με τη συμμόρφωση των καλυπτόμενων προϊόντων προς τις απαιτήσεις του άλλου μέρους για την ηλεκτρική ασφάλεια. Οι λεπτομερείς διατάξεις περιγράφονται στο παρόν παράρτημα ή στο τομεακό παράρτημα για την ηλεκτρική ασφάλεια· όταν ο κατασκευαστής επιλέγει να μην χρησιμοποιήσει τη διαδικασία που αναφέρεται στην οδηγία 1999/5/EΚ για τη διαπίστωση της συμμόρφωσης με τις απαιτήσεις της ηλεκτρικής ασφάλειας, εφαρμόζονται οι σχετικές διατάξεις των τομεακών παραρτημάτων για την ηλεκτρική ασφάλεια."

3. Στο άρθρο 4 παράγραφος 1, προστίθενται οι εξής περιπτώσεις: "- εντολή για τη διεξαγωγή ραδιοδοκιμών σύμφωνα με τα παραρτήματα III και IV της οδηγίας 1999/5/EΚ,

- διατύπωση γνώμης επί τεχνικού φακέλου σύμφωνα με το παράρτημα V της οδηγίας 1999/5/EΚ."

4. Στο παράρτημα 1, στη στήλη "Ευρωπαϊκή Κοινότητα", ολόκληρο το κείμενο αντικαθίσταται από το ακόλουθο κείμενο: "Οδηγία 1999/5/EΚ του Ευρωπαϊκού Κοινοβουλίου και του Συμβουλίου, της 9ης Μαρτίου 1999, σχετικά με το ραδιοεξοπλισμό και τον τηλεπικοινωνιακό τερματικό εξοπλισμό και την αμοιβαία αναγνώριση της συμβατότητας των εξοπλισμών αυτών

Οδηγία 73/23/EΟΚ του Συμβουλίου, όπως τροποποιήθηκε από την οδηγία 93/68/EΚ

Οδηγία 89/336/EΟΚ του Συμβουλίου, όπως τροποποιήθηκε από την οδηγία 92/31/EΚ και την οδηγία 93/68/EΚ."

5. Στο παράρτημα 2, στη στήλη "Ευρωπαϊκή Κοινότητα", ολόκληρο το κείμενο αντικαθίσταται από το ακόλουθο κείμενο: "Περιλαμβάνονται κατά τρόπο συγκεκριμένο αλλά όχι αποκλειστικό οι ακόλουθες διεπαφές και υπηρεσίες εντός του πεδίου της οδηγίας 1999/5/EΚ:

- οποιοσδήποτε τερματικός εξοπλισμός ενσύρματων τηλεπικοινωνιών,

- οποιοσδήποτε ραδιοεξοπλισμός, με εξαίρεση τα εξής:

- ιατροτεχνολογικά προϊόντα κατά την έννοια του άρθρου 1 της οδηγίας 93/42/EΟΚ του Συμβουλίου, της 14ης Ιουνίου 1993,

- τα ενεργά εμφυτεύσιμα ιατρικά βοηθήματα κατά την έννοια του άρθρου 1 της οδηγίας 90/385/EΟΚ του Συμβουλίου, της 20ής Ιουνίου 1990,

- τα δομικά στοιχεία ή χωριστές τεχνικές ενότητες οχημάτων κατά την έννοια της οδηγίας 72/245/EΟΚ του Συμβουλίου, της 20ής Ιουνίου 1972, ή της οδηγίας 92/61/EΟΚ του Συμβουλίου, της 30ής Ιουνίου 1992,

- ραδιοεξοπλισμός που χρησιμοποιείται από ραδιοερασιτέχνες κατά την έννοια του άρθρου 1 ορισμός 53 του κανονισμού περί ραδιοεπικοινωνιών της διεθνούς ένωσης τηλεπικοινωνιών (ITU), εκτός εάν ο εξοπλισμός διατίθεται στο εμπόριο,

- σύνολα έτοιμα προς συναρμολόγηση ("κιτ") από ραδιοερασιτέχνες και εμπορικός εξοπλισμός τροποποιημένος για χρήση από ραδιοερασιτέχνες δεν θεωρούνται εξοπλισμός για εμπορική διάθεση,

- εξοπλισμός που εμπίπτει στο πεδίο εφαρμογής της οδηγίας 96/98/EΚ (για τον εξοπλισμό πλοίων),

- καλωδιώσεις και συρματώσεις,

- ραδιοεξοπλισμός με ικανότητα μόνον λήψης χρησιμοποιείται αποκλειστικά για τη λήψη ραδιοφωνικών και τηλεοπτικών εκπομπών,

- προϊόντα, συσκευές και συστατικά μέρη κατά την έννοια του άρθρου 2 του κανονισμού (EΟΚ) αριθ. 3922/91 του Συμβουλίου, της 16ης Δεκεμβρίου 1991, για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας,

- εξοπλισμός και συστήματα διαχείρισης της εναέριας κυκλοφορίας κατά την έννοια του άρθρου 1 της οδηγίας 93/65/EΟΚ του Συμβουλίου, της 19ης Ιουλίου 1993, σχετικά με τον καθορισμό και τη χρησιμοποίηση συμβατών τεχνικών προδιαγραφών για την προμήθεια τεχνικού εξοπλισμού και συστημάτων διαχείρισης της εναέριας κυκλοφορίας,

- συσκευές που χρησιμοποιούνται αποκλειστικά για δραστηριότητες που αφορούν τη δημόσια ασφάλεια, την άμυνα, την κρατική ασφάλεια (συμπεριλαμβανομένης της οικονομικής ευημερίας του κράτους στην περίπτωση δραστηριοτήτων που σχετίζονται με θέματα κρατικής ασφαλείας) και για δραστηριότητες του κράτους στον τομέα του ποινικού δικαίου.

Ως ραδιοεξοπλισμός, νοείται προϊόν, ή σχετικό κατασκευαστικό στοιχείο του, το οποίο είναι ικανό να αποκαταστήσει επικοινωνία μέσω εκπομπής ή/και λήψης ραδιοκυμάτων και το οποίο χρησιμοποιεί φάσμα που έχει παραχωρηθεί στις επίγειες/δορυφορικές ραδιοεπικοινωνίες· ως ραδιοκύματα, νοούνται ηλεκτρομαγνητικά κύματα συχνότητας μεταξύ 9 kHz και 3000 GHz, που μεταδίδονται στο διάστημα χωρίς τεχνητό οδηγό."

ΠΑΡΑΡΤΗΜΑ II

Τροποποιήσεις των τομεακών παραρτημάτων για το τηλεπικοινωνιακό τερματικό υλικό, το υλικό πληροφορικής και τους ραδιοπομπούς, για την ηλεκτρομαγνητική συμβατότητα, την ηλεκτρική ασφάλεια και τα σκάφη αναψυχής για την παράταση των μεταβατικών περιόδων

Τομεακό παράρτημα για το τηλεπικοινωνιακό τερματικό υλικό, το υλικό πληροφορικής και τους ραδιοπομπούς

Το άρθρο 6.1 του τομεακού παραρτήματος για το τηλεπικοινωνιακό τερματικό υλικό, το υλικό πληροφορικής και τους ραδιοπομπούς αντικαθίσταται από το ακόλουθο κείμενο: "Πριν τεθούν σε πλήρη εφαρμογή, την 1η Οκτωβρίου 2001, οι διατάξεις του παρόντος παραρτήματος και, ειδικότερα το τμήμα 4, θα υπάρξει μεταβατικό χρονικό διάστημα 35 μηνών."

Τομεακό παράρτημα για την ηλεκτρομαγνητική συμβατότητα

Το άρθρο 5.1 του τομεακού παραρτήματος για την ηλεκτρομαγνητική συμβατότητα αντικαθίσταται από το ακόλουθο κείμενο: "Οι διατάξεις αμοιβαίας αναγνώρισης του παρόντος παραρτήματος, ειδικότερα το τμήμα 3, θα τεθούν σε εφαρμογή 35 μήνες ύστερα από τη θέση του παρόντος παραρτήματος σε ισχύ, ήτοι, την 1η Οκτωβρίου 2001."

Τομεακό παράρτημα για την ηλεκτρική ασφάλεια

Το άρθρο 4.1 του τομεακού παραρτήματος για την ηλεκτρομαγνητική συμβατότητα αντικαθίσταται από το ακόλουθο κείμενο: "Οι μεταβατικές ρυθμίσεις θα λειτουργήσουν επί χρονικό διάστημα 35 μηνών από το χρόνο θέσης σε ισχύ της παρούσας ΜΑΑ, δηλαδή έως τις 30 Σεπτεμβρίου 2001."

Τομεακό παράρτημα για τα σκάφη αναψυχής

Το τμήμα V πρώτη πρόταση του τομεακού παραρτήματος περί σκαφών αναψυχής αντικαθίσταται από το ακόλουθο κείμενο: "Θα υπάρξει μεταβατική περίοδος 35 μηνών που θα διαρκέσει έως τις 30 Σεπτεμβρίου 2001 πριν από τη θέση σε λειτουργία του παρόντος παραρτήματος."